Gewapende roof by Sardiniabaai-gastehuisArgieffoto: Kent Williamson Die polisie in Port Elizabeth is op soek na drie mans wat Donderdagoggend vroeg by ŉ gastehuis in Sardiniabaai ingebreek het. Kol. Priscilla Naidu, woordvoerder van die polisie, het gesê ŉ 23-jarige man, wat by die gastehuis in Kingfisherlaan tuisgegaan het, is omstreeks 02:00 deur drie onbekende mans wakker gemaak. “Een van die verdagtes was met ŉ vuurwapen gewapen, ŉ tweede met ŉ koevoet en die derde met ŉ panga.” Die jong man van Pretoria, wat vir werk gereis het, is met kabelbinders vasgemaak en in die slaapkamer toegesluit. “Die verdagtes het ook by ŉ ander kothuis op die perseel ingebreek. Hulle het altesaam vyf TV-stelle, twee selfone, ŉ klein bedrag kontant en persoonlike besittings gebuit.” Die rowers het die badkamervensters verwyder en só toegang tot die gastehuis bekom.